อุปกรณ์เสริมแบรนด์ Microsoft จะเปลี่ยนเป็นแบรนด์ชื่อว่าอะไร:
เมื่อเดือนสิงหาคม 2023 ไมโครซอฟท์ประกาศช็อควงการด้วยการเลิกผลิตอุปกรณ์เสริมแบรนด์ Microsoft ที่ทำมาตั้งแต่ปี 1983 โดยจะหันไปทำอุปกรณ์เสริมภายใต้แบรนด์ Surface เพียงอย่างเดียว

อย่างไรก็ตาม สินค้าแบรนด์ Microsoft มีรุ่นที่ได้รับความนิยมอยู่มาก เช่น คีย์บอร์ดตระกูล Sculpt และ Ergonomic ทำให้การที่ไมโครซอฟท์ตัดสินใจเลิกขาย ย่อมมีช่องว่างการตลาดตรงนี้อยู่

ล่าสุดแบรนด์อุปกรณ์เสริม Incase ของบริษัท Onward Brands ประกาศเข้ามารับช่วงผลิตอุปกรณ์เสริมเหล่านี้ต่อแล้ว โดยใช้วิธีซื้อไลเซนส์อุปกรณ์เดิมจากไมโครซอฟท์ไปทำต่อ ภายใต้แบรนด์ใหม่ว่า Incase Designed by Microsoft ที่แยกจากแบรนด์ Incase ปกติ

อุปกรณ์เสริมชุดแรกภายใต้แบรนด์ใหม่ Incase Designed by Microsoft มี 23 รายการทั้งคีย์บอร์ด เมาส์ เฮดเซ็ตหูฟัง ลำโพง เว็บแคม ดูรายชื่อทั้งหมดได้จากหน้าเว็บ กำหนดวางขายคร่าวๆ คือปี 2024 เป็นต้นไป

Charlie Tebele ซีอีโอของ Onward Brands ระบุว่าจะใช้ชิ้นส่วนและซัพพลายเชนเดิมของไมโครซอฟท์ ทำให้มั่นใจเรื่องคุณภาพการผลิต และในอนาคตจะออกสินค้าเพิ่มเติมเป็นคีย์บอร์ด ergonomic รุ่นใหม่ที่ไมโครซอฟท์พัฒนาค้างไว้ และยังไม่ออกสู่สาธารณะ

ที่มา - Incase, The Verge
Incase Designed by Microsoft